മാധ്യമ പ്രവര്ത്തകന് ദീപക് ധര്മ്മടത്തെ 24 ന്യൂസ് ചാനല് സസ്പെന്ഡ് ചെയ്തു മുട്ടില് മരംകൊള്ള കേസ് അട്ടിമറിക്കാന് പ്രതികളുമായി ഗൂഢാലോചന നടത്തിയെന്ന റിപ്പോര്ട്ടുകള് പുറത്തു വന്നതിന്റെ അടിസ്ഥാനത്തില് 24 ന്യൂസ് ചാനലിന്റെ മലബാര് റീജനല് ചീഫ് ദീപക് ധര്മ്മടത്തിനെ മാനേജ്മെന്റ് സസ്പെന്ഡ് ചെയ്തു. ദീപക്കിനെ അന്വേഷണവിധേയമായാണ് സസ്പെന്ഡ് ചെയ്തത്. ചീഫ് റിപ്പോര്ട്ടര് അര്ജുന് മട്ടന്നൂരിനാണ് നിലവില് കോഴിക്കോട് ബ്യൂറോയുടെ ചുമതല. മരംകൊള്ള കേസ് അട്ടിമറിക്കുന്നതില് ദീപക്കിന്റെ പങ്ക് വെളിപ്പെടുത്തുന്ന വനംവകുപ്പ് എ.പി.സി.സി.എഫ് രാജേഷ് രവീന്ദ്രന്റെ അന്വേഷണ റിപ്പോര്ട്ടും പ്രതികളുമായുള്ള ദീപക്കിന്റെ അടുത്ത ബന്ധം തെളിയിക്കുന്ന ഫോണ് സംഭാഷണരേഖകളും ബുധനാഴ്ച്ച പുറത്തുവന്നതിനു പിന്നാലെയാണ് ഇയാള്ക്കെതിരേ നടപടി സ്വീകരിക്കാന് ചാനല് മാനേജ്മെന്റ് നിര്ബന്ധിതതമായത്. കോഴിക്കോട് സാമൂഹിക വനവത്കരണ വിഭാഗം വനപാലകന് ആയിരുന്ന എന്.ടി സാജനും കേസിലെ പ്രതികളും തമ്മില് നാലു മാസത്തിനിടെ 86 തവണ ഫോണില് സംസാരിച്ചതായും മാധ്യമ പ്രവര്ത്തകന് ദീപക് ധര്മ്മടവും പ്രതികളായ ആന്റോ അഗസ്റ്റിനും റോജി അഗസ്റ്റിനും തമ്മില് നാലു മാസത്തിനിടെ 107 തവണ ഫോണില് വിളിച്ചതായും വനം വകുപ്പ് അന്വേഷണ റിപ്പോര്ട്ട് വ്യക്തമാക്കുന്നു. മരം മുറി കണ്ടെത്തിയ ഫോറസ്റ്റ് റേഞ്ച് ഓഫീസര് എം.കെ സമീറിനെ കള്ളക്കേസില് കുടുക്കാന് സാജനും ആന്റോ അഗസ്റ്റിനും മാധ്യമ പ്രവര്ത്തകന് ദീപക് ധര്മ്മടവും ഒരു സംഘമായി പ്രവര്ത്തിച്ചുവെന്നും ഗൂഢാലോചന നടത്തിയെന്നും വനംവകുപ്പിന്റെ റിപ്പോര്ട്ടില് പറയുന്നു. ഇതിനെ സാധൂകരിക്കുന്നതാണ് പുറത്തുവന്ന ഫോണ് വിളി വിവരങ്ങള്. വയനാട് മണിക്കുന്ന് മലയിലെ സ്വകാര്യഭൂമിയിലെ മരംമുറിച്ചതിന്റെ പേരില് കേസെടുത്ത് ഫോറസ്റ്റ് റേഞ്ച് ഓഫീസര് എം.കെ സമീറിനെ കുടുക്കുകയായിരുന്നു. സമീര് ചുമതലയേല്ക്കും മുമ്ബുള്ള മരംമുറിയിലാണ് എന്.ടി സാജന് സമീറിനെതിരെ റിപ്പോര്ട്ട് നല്കിയത്. ഇതു സംബന്ധിച്ച റിപ്പോര്ട്ട് സമര്പ്പിച്ച ഫെബ്രുവരി 15ന് സാജനും ആന്റോ അഗസ്റ്റിനും തമ്മില് 12 തവണ ഫോണില് സംസാരിച്ചു. മുട്ടില് മരം മുറി കേസിലെ പ്രതികള് നല്കിയ വിവരമനസുരിച്ച് സമീറിനെതിരെ കള്ളക്കേസ് എടുക്കുകയായിരുന്നു എന്നാണ് അന്വേഷണ റിപ്പോര്ട്ട്. മണിക്കുന്ന് മലയിലെ മരംമുറിയില് കേസെടുക്കാന് ദീപക് ധര്മ്മടം ഫെബ്രുവരി 10ന് കോഴിക്കോട് ഫ്ളയിംഗ് സ്ക്വാഡ് ഡിഎഫ്ഒയുമായി ബന്ധപ്പെട്ടിരുന്നു. ഈ ദിവസം ആന്റോ അഗസ്റ്റിനും ദീപകും തമ്മില് അഞ്ച് തവണ ഫോണില് സംസാരിച്ചിട്ടുണ്ട്.